Uznesenie Európskeho parlamentu z 10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2009



Úradný vestník L 250 , 27/09/2011 S. 0197 - 0199



Uznesenie Európskeho parlamentu z 10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2009 EURÓPSKY PARLAMENT, so zreteľom na konečnú ročnú účtovnú závierku Európskej nadácie pre odborné vzdelávanie za rozpočtový rok 2009, so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2009 spolu s odpoveďami nadácie [1], so zreteľom na odporúčanie Rady z 15. februára 2011 (05892/2011 – C7-0052/2011), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom na nariadenie Európskeho parlamentu a Rady (ES) č. 1339/2008 zo 16. decembra 2008 o zriadení Európskej nadácie pre odborné vzdelávanie [3], a najmä na jeho článok 17, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [4], a najmä na jeho článok 94, so zreteľom na článok 77 rokovacieho poriadku a prílohu VI k nemu, so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0109/2011), A. keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2009 je spoľahlivá a že príslušné transakcie sú zákonné a správne; B. keďže 5. mája 2010 Parlament udelil riaditeľovi Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2008 [5] a v uznesení, ktoré je súčasťou rozhodnutia o absolutóriu, Parlament okrem iného: - vzal na vedomie, že po prepracovaní nariadenia Rady (EHS) č. 1360/90 zo 7. mája 1990 o zriadení Európskej nadácie pre odborné vzdelávanie [6], ku ktorému došlo v roku 2008, nadácia získala možnosť rozvíjať svoju odbornú spôsobilosť v iných oblastiach než v predchádzajúcich rokoch, - vyjadril znepokojenie nad zisteniami Dvora audítorov v súvislosti s nedostatočnou transparentnosťou pri výbere personálu a nad tým, že situácia dospela až do štádia vyšetrovania Európskym úradom pre boj proti podvodom (OLAF) (OF/2009/0370), - naliehavo vyzval nadáciu, aby informovala o tom, ako využíva svoje ľudské zdroje; upozornil najmä na to, že neprimerané zohľadnenie ľudských zdrojov v rámci ročného plánovania a správ o činnosti so sebou nesie riziko neefektívnosti; C. keďže rozpočet nadácie na rok 2009 predstavoval 19100000 EUR, čo je o 0,5 % menej ako jeho rozpočet na rok 2008, 1. upozorňuje, že Dvor audítorov potvrdil, že účtovná závierka v súvislosti s rozpočtom vo výške 19100000 EUR verne vyjadruje finančnú situáciu nadácie k 31. decembru 2009 a že transakcie a toky hotovosti nadácie za tento rozpočtový rok sú v súlade s jej rozpočtovými pravidlami; Výkonnosť 2. víta zámer nadácie zlepšiť výkonnosť systémov odborného vzdelávania a prípravy (VET) v partnerských krajinách nadácie (tzv. turínsky proces) a vypracovať spolu s medzinárodnými organizáciami a dvojstrannými darcami spoločnú metodiku na posilnenie úlohy nadácie; 3. opätovne žiada nadáciu, aby v tabuľke, ktorá bude prílohou ďalšej správy Dvora audítorov, uviedla porovnanie činností vykonaných v priebehu skúmaného roka, za ktorý sa udeľuje absolutórium, a činností vykonaných v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti nadácie; Spolupráca s Európskym strediskom pre rozvoj odborného vzdelávania (Cedefop) 4. konštatuje, že dohoda o spolupráci medzi nadáciou a strediskom Cedefop bola v novembri 2009 obnovená na obdobie rokov 2010 – 2013; uznáva, že nadácia a stredisko Cedefop vypracúvajú v rámci dohody o spolupráci každoročne spoločný pracovný program, ktorý je pripojený k pracovnému programu oboch agentúr; víta zámer nadácie venovať v budúcich výročných správach o činnosti viac priestoru informovaniu o plnení tohto spoločného pracovného programu; Rozpočtové hospodárenie 5. naliehavo žiada nadáciu, aby vypracovala striktnejšie rozpočtové postupy v záujme predchádzania vysokému počtu rozpočtových presunov; žiada tiež nadáciu, aby si v prípade potreby presunov žiadala povolenie od svojej správnej rady; pripomína, že táto požiadavka vyplýva z rozpočtového nariadenia nadácie; 6. pripomína tiež, že nadácia je povinná uviesť súhrnný výkaz harmonogramu platieb splatných v nasledujúcom rozpočtovom roku na splnenie rozpočtových záväzkov uzavretých v skorších rozpočtových rokoch (článok 31 ods. 2 nariadenia o rozpočtových pravidlách nadácie); 7. vyzýva nadáciu, aby prísne dodržiavala ustanovenia základného nariadenia, najmä pokiaľ ide o finančné presuny medzi hlavami; zastáva však názor, že zostavovanie rozpočtu podľa činností je ťažké v systéme, v ktorom sú výdavky na zamestnancov a administratívne výdavky oddelené od operačných výdavkov, najmä v prípade agentúry, ktorej hlavnými činnosťami sú poskytovanie politických analýz, šírenie a výmena informácií a skúseností a podpora budovania kapacít v partnerských krajinách; Ľudské zdroje 8. víta iniciatívu nadácie, že v reakcii na zistenia Útvaru pre vnútorný audit (IAS) a odporúčania vydané Parlamentom dôkladne preskúma svoje postupy prijímania zamestnancov; berie na vedomie predovšetkým to, že postup nadácie pri prijímaní zamestnancov bol stanovený nanovo, boli pridané niektoré kroky a preskúmané hlavné podporné nástroje; Vnútorný audit 9. víta iniciatívu nadácie poskytnúť orgánu udeľujúcemu absolutórium výročnú správu IAS o vnútornom audite týkajúcom sa nadácie; považuje to za známku transparentnosti a príklad najlepšieho postupu, ktorý by mali nasledovať všetky ostatné agentúry; 10. uznáva, že útvar IAS vykonal v roku 2009 audit jednotlivých prvkov vyhlásenia riaditeľa o vierohodnosti s cieľom získať primeranú istotu o adekvátnosti, účinnosti a zverejnení – vo výročnej správe o činnosti – jednotlivých prvkov, na ktorých sa zakladá vyhlásenie riaditeľa o vierohodnosti; konštatuje, že IAS zistil, že nedostatok relevantných informácií, ktoré by podložili pripomienky riaditeľa uvedené v jeho vyhlásení o vierohodnosti, môže čitateľa priviesť k omylu; vyzýva preto riaditeľa nadácie, aby podrobne rozpracoval tieto pripomienky (okrem iného tým, že poskytne informácie o kritériách klasifikácie, možných negatívnych dôsledkoch a/alebo závažnosti, ako aj o pravdepodobnosti výskytu nepriaznivej udalosti); 11. uznáva, že v roku 2009 sa vykonalo 11 z 15 odporúčaní vydaných útvarom IAS; konštatuje tiež, že v roku 2009 sa začalo plniť 8 nových odporúčaní IAS, ktoré sa týkali: vyhlásenia riaditeľa o vierohodnosti, lepšieho opisu systému vnútornej kontroly, podrobného opisu riadenia rizík, zavedenia následných kontrol finančných transakcií na základe vzorky záväzkov a platieb vybranej v závislosti od rizík, ako aj stanovenia cieľových hodnôt pre podnikové ukazovatele; 12. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 [7] o výkonnosti, finančnom hospodárení a kontrole agentúr. [1] Ú. v. EÚ C 338, 14.12.2010, s. 149. [2] Ú. v. ES L 248, 16.9.2002, s. 1. [3] Ú. v. EÚ L 354, 31.12.2008, s. 82. [4] Ú. v. ES L 357, 31.12.2002, s. 72. [5] Ú. v. EÚ L 252, 25.9.2010, s. 182. [6] Ú. v. ES L 131, 23.5.1990, s. 1. [7] Prijaté texty, P7_TA(2011)0163 (pozri stranu 269 tohto úradného vestníka). --------------------------------------------------